Tampereen työväentalo
Terve tänne astumaan
 uuden orren alle,
 tovi pieni juhlimaan
 tuvall’ armahalle!

 Tupa uusi uhkea
 talo, taikalinna
 maksanut on uskon ja
 uhrauksen hinnan.

 Muurahaisten lailla vaan
 tätä rakensimme,
 kiven, toisen kerrallaan
 ylös kohotimme.

 Nousi seinät, yleni
 meidän ilo, valo,
 päälle katto kohosi,
 valmis jo on talo.

 Siispä terve talohon
 juhlamiellä kukin:
 Talo meidän talo on,
 yhteistyölle tuli.

 Onni alla orsien
 olkohon ja usko,
 että usvat yöhyen
 poistaa aamurusko.

 Tuokoon tupa toivoa,
 luokoon luottamusta,
 että päiv’ on koittava,
 missä yö on musta.

 Nyt jo täällä taotaan
 suurta Sampoamme,
 taotaan ja liehdotaan
 jumal’ kaunistamme.

 Taikaa, joka poljetun
 ylös maasta nostaa;
 joka ylenannetun
 vapahaksi ostaa.

 Joka ryysyjoukkion
 kärsivän ja kurjan,
 alta turhan taistelon,
 alta olon nurjan.

 Rauhan maille saattavi
 sekä päivän valoon,
 kunkin täällä kutsuvi
 veljesjuhlaan jaloon.

 Että kukin osansa
 saisi elämästä,
 jottei vahva heikolta
 osaa veisi tästä.

 Ettei veli veljyen
 orja enää oisi,
 eikä alla ikehen
 kukaan kuolla voisi. –

 Terve siskot, veikkoset,
 terve köyhä joukko!
 Pirtti täysi, pieliset
 sekä joka loukko!

 Tila täällä kyllä on
 joka meikäläisen,
 pimeästä valohon,
 ylös pyrkiväisen.

 Siksi kaikki suokohon
 tälle toivotusta:
 Uusi tupa luokohon
 maahan siunausta!

Lähde: Työmies 24.11.1905.

Kössi Kaatra
Runot
Työmies
1905